ΓΡΑΠΤΗ ΕΡΩΤΗΣΗ E-1583/97 υποβολή: Ulla Sandbζk (I-EDN) προς την Επιτροπή (6 Μαΐου 1997)

Θέμα: Εκπόνηση κοινών προδιαγραφών για όλα τα τρόφιμα υπό το πρίσμα του παγκοσμίου ελεύθερου εμπορίου

Από έκθεση που συντάχθηκε μετά από την τελευταία συνεδρίαση για τον κώδικα τροφίμων («CODEX ALIMENTARIUS») με θέμα την εκπόνηση κοινών προδιαγραφών για όλα τα τρόφιμα υπό το πρίσμα του παγκοσμίου ελεύθερου εμπορίου, προκύπτει ότι ο κώδικας:

1. δεν καθορίζει το σημείο εμβολής ενέσεως φαρμάκων σε ζώα.

Αυτό σημαίνει ότι κατά τον έλεγχο του κρέατος στα σφαγεία δεν μπορούν να εντοπισθούν τα σημεία όπου έγιναν οι ενέσεις, ούτως ώστε το κρέας που περιέχει φάρμακο να απορριφθεί. Τούτο αποτελεί πρόβλημα, δεδομένου ότι στο σημείο ενέσεως υπάρχει μεγάλη συγκέντρωση του φαρμάκου το οποίο απορροφάται πολύ αργά.

2. δεν πρόκειται να καθορίσει όρια για την επιτρεπόμενη περιεκτικότητα φαρμάκων στο κρέας.

Αυτό σημαίνει ότι επιτρέπεται η σφαγή των ζώων πριν να έχουν εξαφανισθεί από το κρέας όλα τα φάρμακα.

Επίσης προκύπτει ότι ο CODEX ALIMENTARIUS θα εισαγάγει νέα μέθοδο για τη μέτρηση των καταλοίπων αντιβιοτικών και άλλων φαρμάκων σε σφάγια αντί της βιολογικής μεθόδου που εφαρμόζεται σήμερα. Το γεγονός αυτό θα οδηγήσει σε ουσιαστική αύξηση των δαπανών για τα σφαγεία και τα εργαστήρια που πραγματοποιούν τις μετρήσεις.

Αληθεύει άραγε ότι η Επιτροπή έχει δεχθεί την απουσία κανόνων όσον αφορά το σημείο ενέσεως; Είναι άραγε διατεθειμένη η Επιτροπή, στο πλαίσιο του CODEX ALIMENTARIUS, να δεχθεί την παρουσία φαρμάκων στο κρέας, ή είναι αποφασισμένη να καταβάλει κάθε προσπάθεια για να διασφαλίσει την απουσία φάρμακου από το κρέας;

Έχει άραγε προβλέψει ήδη η Επιτροπή την πολιτικη που θα ακολουθήσει στον εν λόγω τομέα; Εάν ναι, θα δεχθεί τότε η Επιτροπή τις απαιτήσεις του CODEX που στη συγκεκριμένη περίπτωση είναι πολύ λιγότερο αυστηρές από τις υφιστάμενες δανικές και ευρωπαϊκές απαιτήσεις;

Aπάντηση του κ.Bangemann εξ ονόματος της Επιτροπής (19 Ιουνίου 1997)

Η Επιτροπή υποθέτει ότι το Αξιότιμο Μέλος αναφέρεται στην έκθεση της δέκατης συνεδρίασης της επιτροπής του CODEX για τα κατάλοιπα κτηνιατρικών φαρμάκων στα τρόφιμα, που πραγματοποιήθηκε στο Σαν Χοσέ της Κόστα Ρίκα από τις 29 Οκτωβρίου έως την 1η Νοεμβρίου 1996.

Η εν λόγω έκθεση δεν αναφέρεται ιδιαίτερα σε ένα ειδικό σημείο του σώματος του ζώου όπου οι αγρότες θα μπορούσαν να κάνουν τις ενέσεις με τα φάρμακα. Πάντως, η συζήτηση για τα σημεία όπου γίνονται οι ενέσεις εν γένει, έλαβε χώρα κατά τη διάρκεια της ανωτέρω συνεδρίασης και το θέμα αυτό θα εξεταστεί πάλι στην επόμενη συνεδρίαση της επιτροπής του Codex που θα γίνει τον Απρίλιο του 1998.

Η Επιτροπή δεν αποτελεί ακόμη πλήρες μέλος του Codex, αλλά έχει μόνο το καθεστώς προνομιούχου παρατηρητή. Τα κράτη μέλη όμως, είναι πλήρη μέλη του Codex alimentarious.

Στην Κοινότητα, τα κατάλοιπα κτηνιατρικών φαρμάκων υπόκεινται στις ρυθμίσεις του κανονισμού του Συμβουλίου 2377/90 ((Κανονισμός του Συμβουλίου 2377/90, ΕΕ L 224, 18.8.90 )), όπως αυτός έχει τροποποιηθεί. Ο εν λόγω κανονισμός προβλέπει ότι πρέπει να γίνει αξιολόγηση όλων των φαρμακολογικών ενεργών ουσιών, που χρησιμοποιούνται στα κτηνιατρικά φάρμακα τα οποία χορηγούνται σε ζώα που προορίζονται για παραγωγή τροφίμων. Μετά από την αξιολόγηση αυτή, πρόκειται να περιληφθούν σε ένα από τα τέσσερα παραρτήματα του εν λόγω κανονισμού. Το παράρτημα Ι και το παράρτημα ΙΙ καθορίζουν ανώτατα όρια καταλοίπων (ΜRL) για προϊόντα ζωϊκής προέλευσης. Το παράρτημα IV περιλαμβάνει ουσίες που δεν πρέπει να χρησιμοποιούνται σε κτηνιατρικά φάρμακα τα οποία χορηγούνται σε ζώα που προορίζονται για παραγωγή τροφίμων και το παράρτημα ΙΙ περιλαμβάνει τις ουσίες εκείνες με τις οποίες, μετά από σοβαρή επιστημονική αξιολόγηση, δεν πρέπει να θεσπιστούν MRL. Τα MRL προτείνονται από την επιστημονική επιτροπή με την αξιολόγηση των κτηνιατρικών φαρμάκων (CVMP) και θεσπίζονται μέσω της διαδικασίας που ορίζεται στον κανονισμό του Συμβουλίου 2377/90. Τα πρότυπα του Codex εξετάζονται από την εν λόγω επιτροπή. Η Επιτροπή δεν εξέφρασε ποτέ την πρόθεσή της να μειώσει τα πρότυπα, όσον αφορά την προστασία των καταναλωτών, τα οποία υπάρχουν ήδη στην Κοινότητα, και ούτε σκοπεύει να προβεί σ' αυτήν την ενέργεια.